Document ID: 32015R0003

KOMISJONI DELEGEERITUD MÄÄRUS (EL) 2015/3,
30. september 2014,
millega täiendatakse Euroopa Parlamendi ja nõukogu määrust (EÜ) nr 1060/2009 seoses regulatiivsete tehniliste standarditega, mis käsitlevad avalikustamisnõudeid struktureeritud finantsinstrumentide puhul
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eelkõige selle artikli 8b lõike 3 kolmandat lõiku,
ning arvestades järgmist:
(1)
Vastavalt määruse (EÜ) nr 1060/2009 artiklile 8b peaksid investorid saama piisavalt teavet asjaomaste alusvarade kvaliteedi ja tulemusnäitajate kohta, et nad saaksid teadlikult hinnata struktureeritud finantsinstrumentide krediidikvaliteeti. See vähendaks ka investorite sõltuvust krediidireitingutest ning peaks hõlbustama mittetellitud krediidireitingute andmist.
(2)
Käesolevat määrust kohaldatakse kõigi finantsinstrumentide või muude varade suhtes, mis tekivad Euroopa Parlamendi ja nõukogu määruse (EL) nr 575/2013 (2) artikli 4 lõike 1 punktis 61 osutatud väärtpaberistamise tehingu või skeemi tulemusel, tingimusel et emitent, algataja või sponsor on asutatud liidus ja tema põhikirjajärgne asukoht on liidus. Järelikult peaks käesolev määrus hõlmama ainult finantsinstrumente või muid varasid, mis tekivad sellise tehingu või skeemi tulemusel, millega nõude või nõuete kogumiga seonduv krediidirisk kantakse üle erineva nõudeõiguse järguga väärtpaberistamise seeriatele ja millel on kõnealuses artiklis osutatud tunnused. Seepärast ei tuleks kooskõlas kõnealuse määrusega lugeda riskipositsiooni, mis loob otsese maksekohustuse materiaalse vara rahastamiseks või haldamiseks kasutatava tehingu või skeemi eest, lugeda väärtpaberistamisest tulenevaks riskipositsiooniks, isegi kui sellel tehingul või skeemil on erineva nõudeõiguse järguga maksekohustused.
(3)
Käesoleva määruse reguleerimisala ei tohiks olla piiratud selliste struktureeritud finantsinstrumentide emiteerimisega, mis kvalifitseeruvad väärtpaberitena, vaid peaks hõlmama ka muid finantsinstrumente ja varasid, mis tekivad väärtpaberistamise tehingu või skeemi tulemusel, nt rahaturuinstrumendid, sealhulgas varaga tagatud kommertsväärtpaberite programmid. Lisaks tuleks käesolevat määrust kohaldada struktureeritud finantsinstrumentide suhtes, millel on või ei ole liidus registreeritud reitinguagentuuri määratud krediidireiting. Käesoleva määruse reguleerimisalasse peaksid kuuluma ka era- ja kahepoolsed tehingud, samuti tehingud, mida ei pakuta avalikkusele või mis ei ole lubatud kauplemisele reguleeritud turul.
(4)
Käesoleva määrusega on ette nähtud standardsed avalikustamisvormid paljude varakategooriate jaoks. Ilma et see piiraks käesoleva määruse reguleerimisala ja seni, kuni ESMA töötab aruandluskohustused välja ja komisjon võtab need vastu, tuleks käesoleva määruse kohaseid standardseid avalikustamisvorme ja kõiki aruandluskohustusi kohaldada ainult struktureeritud finantsinstrumentide suhtes, mis on tagatud alusvaraga, mis kuulub käesolevas määruses kindlaks määratud alusvarakategooriate loetellu, ja mis lisaks ei ole eraviisilist või kahepoolset laadi.
(5)
Käesoleva määruse täitmisel peaksid emitendid, algatajad ja sponsorid järgima liikmesriikide ja liidu õigusakte, mis käsitlevad teabeallikate konfidentsiaalsuse kaitset ja isikuandmete töötlemist, et hoida ära selliste õigusaktide sätete võimalikku rikkumist.
(6)
Emitent, algataja ja sponsor võivad määrata üksuse, kes vastutab selle eest, et teave esitatakse veebisaidil, mille ESMA loob vastavalt määruse (EÜ) nr 1060/2009 artikli 8b lõikele 4 (edaspidi „struktureeritud finantsinstrumentide veebisait”). Samuti peaks olema võimalik anda aruandluskohustuse täitmine edasi muule üksusele, nt teenindajale. See ei tohiks piirata emitendi, algataja ja sponsori kohustusi käesoleva määruse alusel.
(7)
Paljud tehnilised aruandlusjuhised, mis muu hulgas käsitlevad emitentide, algatajate ja sponsorite esitatavate dokumentide edastamist ja vormingut, peaks ESMA esitama oma veebisaidil. ESMA peaks esitama kõnealused tehnilised aruandlusjuhised aegsasti enne käesolevas määruses sätestatud aruandluskohustuste kohaldamise kuupäeva, et emitentidel, algatajatel, sponsoritel ja muudel seotud isikutel oleks piisavalt aega töötada välja asjakohased süsteemid ja protseduurid vastavalt ESMA esitatud tehnilistele juhistele.
(8)
Käesoleva määruse kohaselt esitatav teave tuleks edastada standardvormis, mis võimaldab andmete automaatset töötlemist struktureeritud finantsinstrumentide veebisaidil. Samuti tuleks teave avaldada vormingus, millele on struktureeritud finantsinstrumentide veebisaidi kasutajatel hõlbus juurdepääs. ESMA peaks tagama, et valdkondlikel pädevatel asutustel on juurdepääs struktureeritud finantsinstrumentide veebisaidile, et nad saaksid täita neile määruse (EÜ) nr 1060/2009 kohaselt määratud ülesandeid.
(9)
Käesolev määrus põhineb regulatiivsete tehniliste standardite eelnõul, mille ESMA esitas komisjonile kooskõlas Euroopa Parlamendi ja nõukogu määruse (EL) nr 1095/2010 (3) artikliga 10.
(10)
ESMA on läbi viinud avatud avaliku konsultatsiooni käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust määruse (EL) nr 1095/2010 artikli 37 kohaselt loodud väärtpaberituru sidusrühmade kogult.
(11)
Tuleb anda piisavalt aega, et võimaldada struktureeritud finantsinstrumentide emitentidel, algatajatel ja sponsoritel, kes on asutatud liidus, kohaneda ja astuda samme käesoleva määruse täitmiseks ning ESMA-l välja töötada struktureeritud finantsinstrumentide veebisait, kus käesoleva määrusega nõutav teave tuleb avalikustada. Seepärast tuleks käesolevat määrust kohaldada alates 1. jaanuarist 2017. ESMA peaks siiski esitama vajalikud tehnilised aruandlusjuhised varakult enne käesoleva määruse kohaldamise kuupäeva. See on vajalik selleks, et struktureeritud finantsinstrumentide emitentidel, algatajatel ja sponsoritel, kes on asutatud liidus, oleks piisavalt aega asjakohaste süsteemide ja protseduuride väljatöötamiseks vastavalt kõnealustele tehnilistele juhistele, et tagada täielik ja nõuetekohane aruandlus ning võtta arvesse edasisi suundumusi liidu finantsturgudel,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisala
Käesolevat määrust kohaldatakse struktureeritud finantsinstrumentide suhtes, mille emitent, algataja või sponsor on asutatud liidus ja mis on emiteeritud pärast käesoleva määruse jõustumise kuupäeva.
Artikkel 2
Aruandev üksus
1. Struktureeritud finantsinstrumendi emitent, algataja ja sponsor võivad määrata ühe või mitu aruandvat üksust, kes avaldavad käesoleva määruse artiklite 3 ja 4 ning artikli 5 lõike 3 kohaselt nõutud teabe määruse (EÜ) nr 1060/2009 artikli 8b lõikes 4 osutatud veebisaidil (edaspidi „struktureeritud finantsinstrumentide veebisait”). Kõnealused üksused avaldavad nõutava teabe struktureeritud finantsinstrumentide veebisaidil vastavalt käesoleva määruse artiklitele 4-7.
2. Struktureeritud finantsinstrumendi emitent, algataja ja sponsor, kes on määranud lõikes 1 osutatud üksuse või üksused, teavitab põhjendamatu viivituseta ESMAt mis tahes üksusest, mis on määratud vastavalt kõnealusele lõikele. Kõnealune määramine ei piira emitendi, algataja ja sponsori kohustust järgida määruse (EÜ) nr 1060/2009 artiklit 8b.
Artikkel 3
Esitatav teave
Kui struktureeritud finantsinstrument on tagatud artiklis 4 osutatud mis tahes alusvaraga, esitab aruandev üksus struktureeritud finantsinstrumentide veebisaidil järgmise teabe:
a)
laenu tasandi teave, kasutades I-VII lisas sätestatud standardseid avalikustamisvorme;
b)
kui see on struktureeritud finantsinstrumendi suhtes kohaldatav, järgmised dokumendid, sealhulgas struktureeritud finantsinstrumendi maksetekaskaadi üksikasjalik kirjeldus:
i)
lõplik pakkumisdokument või prospekt koos tehingu tegemise dokumentidega, sealhulgas mis tahes avalikud dokumendid, millele on osutatud prospektis või milles sätestatakse tehingu üksikasjad, välja arvatud õiguslikud hinnangud;
ii)
vara müügileping, edasiandmis-, asendamis- või ülekandmisleping ning mis tahes asjakohane usalduse kinnitus;
iii)
teenuste-, tugiteenuste-, haldus- ja rahavoogude juhtimise lepingud;
iv)
usaldusleping, tagamisleping, esindusleping, kontopangaleping, garanteeritud investeerimisleping, sätestatud tingimused või ühisusaldusfondi raamistik või põhisätete kokkulepe;
v)
mis tahes asjakohased võlausaldajatevahelised lepingud, vahetustehingu dokumendid, allutatud laenu lepingud, stardilaenulepingud ja likviidsusvahendi kokkulepped;
vi)
mis tahes muud aluseks olevad dokumendid, mis on tehingu mõistmiseks esmatähtsad;
c)
kui ei ole koostatud prospekti kooskõlas Euroopa Parlamendi ja nõukogu direktiiviga 2003/71/EÜ, (4) struktureeritud finantsinstrumendi tehingu kokkuvõte või peamiste tunnuste ülevaade, sealhulgas:
i)
tehingu struktuur;
ii)
vara tunnused, rahavood, krediidikvaliteedi parandamise ja likviidsustoetuse näitajad;
iii)
instrumendi omaniku hääleõigus, instrumendi omanike ja muude tehingus osalevate tagatud nõudega võlausaldajate vaheline suhe;
iv)
punkti b kohaselt struktureeritud finantsinstrumentide veebisaidil esitatud dokumentides osutatud kõigi selliste käivitavate ja muude sündmuste loetelu, mis võivad struktureeritud finantsinstrumendi tulemusnäitajaid oluliselt mõjutada;
v)
struktuuriskeemid, mis annavad ülevaate tehingust, rahavoogudest ja omandistruktuurist;
d)
investoritele esitatavad aruanded, mis sisaldavad VIII lisas sätestatud teavet.
Artikkel 4
Alusvara
Artiklis 3 sätestatud teabenõudeid kohaldatakse struktureeritud finantsinstrumentide suhtes, mis on tagatud järgmise alusvaraga:
a)
eluaseme hüpoteeklaenud: see struktureeritud finantsinstrumentide liik hõlmab struktureeritud finantsinstrumente, mis on tagatud madala riskiga ja madalast erineva riskiga hüpoteeklaenude ja kodukapitalilaenudega. Selle struktureeritud finantsinstrumentide liigi puhul esitatakse I lisa vormis sisalduv teave struktureeritud finantsinstrumentide veebisaidil;
b)
ärikinnisvara hüpoteeklaenud: see struktureeritud finantsinstrumentide liik hõlmab struktureeritud finantsinstrumente, mis on tagatud jae- või ärikinnisvaralaenudega, haiglalaenudega, ööpäevaste hoolekandeasutuste, laoruumide, hotellide laenudega, hooldusasutuste ja tööstuslaenudega ning mitmepereelamutega. Selle struktureeritud finantsinstrumentide liigi puhul esitatakse II lisa vormis sisalduv teave struktureeritud finantsinstrumentide veebisaidil;
c)
laenud väikestele ja keskmise suurusega ettevõtjatele: selle struktureeritud finantsinstrumentide liigi puhul esitatakse III lisa vormis sisalduv teave struktureeritud finantsinstrumentide veebisaidil;
d)
autolaenud: selle struktureeritud finantsinstrumentide liigi puhul esitatakse IV lisa vormis sisalduv teave struktureeritud finantsinstrumentide veebisaidil;
e)
tarbimislaenud: selle struktureeritud finantsinstrumentide liigi puhul esitatakse V lisa vormis sisalduv teave struktureeritud finantsinstrumentide veebisaidil;
f)
krediitkaardilaenud: selle struktureeritud finantsinstrumentide liigi puhul esitatakse VI lisa vormis sisalduv teave struktureeritud finantsinstrumentide veebisaidil;
g)
liisingud üksikisikutele ja/või ettevõtjatele: selle struktureeritud finantsinstrumentide liigi puhul esitatakse VII lisa vormis sisalduv teave struktureeritud finantsinstrumentide veebisaidil.
Artikkel 5
Aruandluse sagedus
1. Artikli 3 punktides a ja d sätestatud teave esitatakse kord kvartalis hiljemalt ühe kuu jooksul pärast asjaomase struktureeritud finantsinstrumendi intressimakse tähtpäeva.
2. Artikli 3 punktides b ja c sätestatud teave esitatakse põhjendamatu viivituseta pärast struktureeritud finantsinstrumendi emiteerimist.
3. Lisaks lõigetes 1 ja 2 sätestatud nõuetele:
a)
kui siseteabe alusel kauplemist ja turuga manipuleerimist (turukuritarvitus) käsitleva Euroopa Parlamendi ja nõukogu määruse (EL) nr 596/2014 (5) artiklis 17 sätestatud nõudeid kohaldatakse ka seoses struktureeritud finantsinstrumendiga, avaldab aruandev üksus struktureeritud finantsinstrumentide veebisaidil viivitamata ka kõnealuse artikli kohaselt avalikustatava teabe;
b)
kui punkti a ei kohaldata, avalikustab aruandev üksus struktureeritud finantsinstrumentide veebisaidil viivitamata mis tahes olulise muudatuse või sündmuse järgmistel juhtudel:
i)
artikli 3 punkti b kohaselt esitatud dokumentides sätestatud kohustuste rikkumine;
ii)
struktuursed näitajad, mis võivad struktureeritud finantsinstrumendi tulemusnäitajaid oluliselt mõjutada;
iii)
struktureeritud finantsinstrumendi ja alusvara riskitunnused.
Artikkel 6
Aruandluskord
1. Aruandev üksus esitab andmed kooskõlas struktureeritud finantsinstrumentide veebisaidi aruandlussüsteemiga ja ESMA veebisaidil esitatud tehniliste juhistega.
2. ESMA avaldab kõnealused tehnilised juhised oma veebisaidil hiljemalt 1. juulil 2016.
3. Aruandev üksus säilitab dokumente, mis on saadetud ja saadud struktureeritud finantsinstrumentide veebisaidi kaudu, elektrooniliselt vähemalt viie aasta jooksul. Taotluse korral teeb aruandev üksus või emitent, algataja või sponsor kõnealused dokumendid kättesaadavaks määruse (EÜ) nr 1060/2009 artikli 3 lõike 1 punktis r määratletud valdkondlikele pädevatele asutustele.
4. Kui aruandev üksus või emitent, algataja või sponsor tuvastab struktureeritud finantsinstrumentide veebisaidil esitatud andmetes faktivead, parandab ta asjaomased andmed põhjendamatu viivituseta.
Artikkel 7
Aruandlus jõustumise kuupäeva ja kohaldamise kuupäeva vahelisel perioodil
1. Seoses struktureeritud finantsinstrumentidega, mis on emiteeritud käesoleva määruse jõustumise kuupäeva ja kohaldamise kuupäeva vahelisel perioodil, täidavad emitent, algataja ja sponsor käesolevas määruses sätestatud aruandlusnõudeid ainult seoses struktureeritud finantsinstrumentidega, mis on käesoleva määruse kohaldamise kuupäeva seisuga veel lunastamata.
2. Emitent, algataja ja sponsor ei pea käesoleva määruse jõustumise kuupäeva ja kohaldamise kuupäeva vahelisel perioodil säilitama käesoleva määrusega ette nähtud teavet.
Artikkel 8
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2017.
Artikli 6 lõiget 2 kohaldatakse siiski alates käesoleva määruse jõustumise kuupäevast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 2014

Labels: 12
7
2